L'exposició dels treballadors a agents biològics durant el treball fa necessària l'adopció de mesures d'higiene personal imprescindibles per garantir la seva salut.
Tal com estableix el Reial decret 664/1997 sobre la protecció dels treballadors contra els riscos relacionats amb l'exposició a agents biològics durant el treball, aquestes mesures s'han d'aplicar també quan l'avaluació de riscos revela que l'activitat no implica la intenció deliberada de manipular agents biològics o d'utilitzar-los en el treball, però pot provocar l'exposició dels treballadors a aquests agents.
En aquests supòsits, i tret que els resultats de l'avaluació ho facin innecessari, l'article 7.2 de l'esmentat Reial decret indica que els treballadors han de disposar, dins de la jornada laboral, de 10 minuts per a la seva neteja personal abans de menjar i altres 10 minuts abans d'abandonar el treball.
Bona part dels treballadors dedicats a l'activitat sanitària poden estar exposats a agents biològics perillosos durant el treball, sense que la seva activitat impliqui la intenció deliberada de manipular o utilitzar aquests agents.
Una bona mostra d'això és que l'activitat sanitària figura a l'annex I del Reial decret 664/1997, junt amb d'altres activitats on és present aquest risc.
A més, es tracta d'un risc molt difícil d'eliminar totalment, atesa la incertesa sobre l'existència d'agents infecciosos en cada pacient visitat, sigui quin sigui el tipus d'atenció que rep.
Aquest risc obliga a implementar en tot moment unes mesures mínimes, conegudes com "precaucions estàndard", que inclouen mesures de neteja personal dels treballadors i que són imprescindibles per garantir no només la salut del personal, sinó també la dels pacients del centre sanitari.
En aquest context, el sentit tècnic de les mesures de l'article 7.2 del Reial decret 664/1997 és perllongar aquestes "precaucions estàndard" a unes situacions, el moment d'anar a menjar o d'abandonar el lloc de treball, que no sempre figuren en els protocols de treball existents, però que també constitueixen situacions de risc derivades de l'activitat laboral.
Cal tenir present que la manca de mesures higièniques en aquests moments, particularment pel que fa a l'ús de roba de treball o equips bruts, així com la manca de neteja personal (principalment el rentat de mans), pot causar la infecció del personal treballador per via digestiva.
També pot implicar un risc d'infecció amb origen laboral per al mateix treballador un cop abandonada la feina i, fins i tot, pot ocasionar una infecció a la seva família.
Per tant, les mesures indicades en l'article 7.2 del Reial decret 664/1997 són plenament aplicables al personal treballador de l'activitat sanitària que pugui estar exposat a agents biològics perillosos a causa de la seva feina (treballadors sanitaris, de laboratori, de neteja, de gestió de residus, de manteniment, etc.), i s'ha de considerar com un complement necessari de mesures preventives ja existents –les indicades "precaucions estàndard" o altres mesures d'aïllament o contenció necessàries per a cada situació-.
Tal com diu l'article 7.2, aquesta neteja personal prèvia al moment de menjar o a l'abandonament del lloc de treball s'ha de realitzar dins de la jornada laboral del personal treballador i ha d'incloure, com a mínim, el canvi de roba de treball i la retirada i gestió dels equips de protecció (guants, mascaretes, etc.) que el personal pugui dur en aquell moment, així com el correcte rentat de mans.
Pel que fa, finalment, a la durada i el moment en que cal dur a terme aquestes mesures, tot i que el contingut literal de l'article 7.2 concreta que disposen de 10 minuts abans del menjar i altres 10 abans d'abandonar la feina, des d'un punt de vista tècnic es considera que la durada ha de ser la necessària i suficient per poder dur a terme les mesures esmentades (canvi de roba de treball i equips de protecció, i rentat de mans) de forma correcta.
En tot cas, cal entendre que és l'empresari, assessorat per l'organització preventiva i en funció de l'avaluació de riscos, de l'organització del treball, de l'activitat i de les mesures que s'hagin adoptat, qui haurà de decidir en cada cas quin és el temps necessari i suficient i el moment per dur a terme les mesures higièniques que escaiguin amb la pertinent consulta i participació dels treballadors i dels seus representants.
I tot plegat sense perjudici de les previsions que sobre aquesta matèria pugui recollir el conveni col·lectiu que sigui d'aplicació, així com de la tutela dels drets dels treballadors que preveu la normativa.
Rentar-se les mans és la mesura més eficaç per reduir la transmissió d'infeccions
Rentat de mans - Higiene personal per prevenir infeccions